राजस्थान के बारां जिले में एक जनसभा में राहुल गांधी ने खाद्य सुरक्षा कानून, रोजगार गारंटी योजना और भूमि अधिग्रहण कानून का जिक्र करते हुए कहा कि केंद्र की सरकार गरीब और किसानों की बेहतरी के लिए कई कदम उठा रही है.विपक्षी भारतीय जनता पार्टी अक्सर गरीबी और बेरोजगारी के लिए केंद्र की नीतियों को जिम्मेदार ठहराता है.राहुल गांधी ने अपने भाषण में इन्हीं आरोपों का जवाब देने की कोशिश की.राहुल गांधी ने कहा, "जो भी हमने कहा वो करके दिखाया, चाहे बात मनरेगा की बात की हो, भोजन के अधिकार की हो, सिचाई की हो या बिजली की हो. ये सब करके दिखाया है. यही फर्क है उनमें और हममें."उन्होंने कहा कि विपक्ष ने मनरेगा और खाद्य सुरक्षा जैसी अहम योजनाओं के लिए अक्सर पैसे का सवाल उठाया है लेकिन कांग्रेस ने इन्हें साकार करके दिखाया.भाजपा की तरफ से अक्सर गुजरात को विकास के मॉ़डल के रूप में पेश किया जाता है.लेकिन राहुल गाँधी ने कहा, "हम ऐसा विकास चाहते हैं, जिसमें लोगों को भूखे पेट न सोना पड़े."उन्होंने कहा कि विपक्ष विकास की बात करता है लेकिन दूसरी तरफ संसद में विकास की नीतियों में बाधा भी डालता है.कांग्रेस उपाध्यक्ष ने विपक्ष पर सत्ता और प्रभाव चंद लोगों के हाथों में सौंपने का आरोप लगाया जबकि राहुल के मुताबिक, "हम ग़रीबों के हित में काम करते हैं ताकि वे सपने देखें और आगे बढ़ें."उन्होंने राजस्थान की अशोक गहलोत सरकार के विकास के काम की तारीफ करते हुए कहा कि 'राजस्थान में ग़रीबों को मुफ़्त दवा दी जा रही है, आहिस्ता-आहिस्ता यह पूरे हिंदुस्तान में फैलेगी'.इसके अलावा राहुल गाँधी ने राजस्थान के झालावाड़ा में मंगलवार को एक पॉवर प्लांट का उद्घाटन किया.इस साल के अंत में राजस्थान में विधानसभा चुनाव होने वाले हैं.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर फ़ॉलो भी कर सकते हैं.)